**Formandens beretning for året 2020 og 2021.**

**ved**

**SCRM generalforsamling den 25. januar 2022.**

**Velkommen** til årets generalforsamling, hvortil der er tilmeldt ?? medlemmer.

**MEDDELELSE TIL MEDLEMMER, PÅ HJEMMESIDE OG FB.**

**FORMANDEN JANUAR 2021**

**GENERALFORSAMLINGEN JANUAR 2021**

**AFLYST PÅ GRUND AF COVID-19.**

**Det er aftalt, at bestyrelsen fortsætter i nuværende funktioner, og valg genoptages efter normal-forløb indtil generalforsamling 2022.**

1. **Årene 2020 og 2021 forløb:**

Jeg vil omtale et udpluk af emner, som har haft betydning for 2020 og 2021, samt lidt om den nærmeste fremtid.

1. **COVID-19:**

I 2019 blev Danmark – og det meste af verden lagt ned på grund af den eksploderende CORONA VIRUS, som jo senere blev kendt som COVID-19.

Denne virus prægede det normale liv på en ganske uvant måde, idet smitteforløbet var uforudsigeligt og mange blev ramt af denne virus. Mange med alvorlige sygdomsforløb og et stort antal døde af – eller med COVID-19.

Langt de fleste af os kender personer, familie eller venner, som har været sygdomsramt i de forløbne to år.

Myndighedernes reaktion i dette forløb fik overordentlige – men nødvendige – konsekvenser for bl.a. foreningslivet i hele landet. Vi måtte indrette os på disse restriktioner, og vores normale klubaktiviteter måtte sættes på ”vågeblus”. Klubtræning blev lukket ned, og senere genåbnet med max.10 i en gruppe, og klubaftener måtte aflyses af samme årsager. Over tid blev der indført lempelser, som kom klubaktiviteter til gode. Der blev bl.a. åbnet for samling i større grupper, men i visse tilfælde med arealbegrænsning. Enkelte medlemmer var utrygge ved at deltage, hvilket desværre resulterede i et markant fald i antallet af deltagere i vore aktiviteter.

Jeg ønsker i denne anledning at slå fast, at SCRM på intet tidspunkt har taget let på myndighedernes restriktioner, og vi har ikke på noget tidspunkt gået på kompromis med myndighedernes anvisninger. Hvor der har været tvivl – bl.a. fra enkelte medlemmer – har undertegnede taget kontakt til DGI og DCU for at få sikkerhed for, at vi havde lovhjemmel til at iværksætte aktiviteter og samlinger. Vi har under hele forløbet handlet i overensstemmelse med myndighedernes og idrætsorganisationernes anbefalinger.

**En handling som vi naturligvis skyldte – og fortsat skylder medlemmerne.**

Bestyrelsen har på ethvert tidspunkt haft respekt for medlemmernes personlige holdninger, og til deres måde at tackle pandemien på.

Over tid er restriktionerne efterhånden nået et niveau, hvor smittetal m.v. er blevet håndterbare for myndighederne, og der er igen åbnet for, at vi kunne samles i større grupper.

Dette er naturligvis en glæde for klubben.

Bestyrelsen ser imidlertid en markant ændring i medlemmernes klubaktiviteter. Det har vist sig, at selv tidligere populære arrangementer som, – Pølsevogn ved klubhuset, arrangerede Kaffe-/kageture, Glögg arrangement i Tåderup, Juleafslutning i klubhuset, Nytårsparole - som i år var henlagt til Cafeteriaet i Vesthallen -, ikke har haft samme tiltrækningskraft på medlemmerne som tidligere. Antal deltagere er faldet markant i forhold til tidligere år.

Det er bestyrelsens generelle opfattelse, at den manglende tilslutning primært skyldes COVID-19. Et billede som i øvrigt viser sig i hele landet. Befolkningen har tillagt sig nye vaner, som har ændret deres adfærd, og man har koncentreret sig om den nære familie på bekostning af udadrettede sociale aktiviteter.

Det er bestyrelsens inderlige ønske, at vi snarest kommer tilbage til tidligere samlinger ved medlemsengagementer, hvor vi – på en god dag – kunne samle 30 – 40 medlemmer ved klubhuset.

1. **Sponsorernes støtte til SCRM:**

Klubbens sponsorer er fortsat et væsentligt og nødvendigt fundament for klubbens virksomhed, og for medlemmernes trivsel.

Netop på grund af COVID-19 blev sponsorernes kontraktperiode forlænget med et år, hvilket de blev skriftligt orienteret om, og heldigvis uden bemærkninger fra sponsorernes side. D.v.s. at de kontrakter, som var til udløb med udgangen af 2020, blev forlænget – uden ekstra omkostninger - til udløb den 31. DEC 2021.

**SCRM takker nævnte sponsorer for samarbejdet i perioden 2018 – 2020 (2021).**

* Fri Bike Shop,
* Ren Ventilation,
* LH Hockerup A/S,
* Wilson Kloakservice,
* Kia, Slagelse, og
* Otto Johansen, som yder 10 % rabat til klubkassen for beklædning, som medlemmerne køber i forretningen i Nygade.

Tak for samarbejdet er sendt i forbindelse med klubbens julekort.

I løbet af efteråret har bestyrelsen haft kraftig aktivitet med henblik på at indgå nye sponsoraftaler for perioden 2022 – 2024. Umiddelbart var det bestyrelsens tro, at det ville blive et tungt forløb. COVID-19 har jo også påvirket erhvervslivet, og vore forhåbninger om at fastholde de aftaler, som vi tidligere har haft, var nok påvirket af den almene situation.

Det viste sig imidlertid, at ”frygten” var aldeles ubegrundet.

**SCRM sponsorer for perioden 2022 – 2024 er:**

* Fri Bike Shop, Slagelse,
* Wilson Kloakservice, Slagelse,
* Pejsehuset, Slagelse,
* Ren Ventilation, Slagelse og
* Kia, Slagelse.

De samlede aftaler løber endvidere op i det største samlede sponsorbeløb, som SCRM på noget tidspunkt tidligere har modtaget.

SCRM ser frem til samarbejdet med sponsorerne, og vi håber, at medlemmerne vil støtte dem, når man har behov for at få udført arbejde indenfor de pågældendes kompetencer.

For god ordens skyld vil jeg repetere klubbens bestemmelser for tøjordningen, som jo bl.a. er mulig på grund af sponsorernes store gestus.

Jf. SCRM vedtægter § 10 gælder følgende bestemmelse vedr. tøjordningen således:

**Det kræver tre års sammenhængende medlemskab for at være med i tøjordningen. Heraf skal udleveringsåret udgøre det ene år.**

Såfremt et medlem ikke opfylder kravet til 3 års sammenhængende medlemskab, kan vedkommende indbetale et beløb svarende til det-/-de manglende medlemsår.

I samme anledning vil jeg fremhæve, at det naturligvis er et krav, at medlemmerne stiller op i klubtøj ved enhver aktivitet, som finder sted i klubregi.

Medlemmer som ikke har erhvervet klubtøj af naturlige årsager, er fritaget fra denne bestemmelse.

Til orientering er det værd at fremhæve, at fremtiden mht. til tøjordningen, kan gennemgå en revision og ændrede forhold for erhvervelse at klubpakken.

Et emne som bestyrelsen vil tage til behandling i den kommende periode.

**Kassereren vil senere – i samråd med medlemmerne - fastsætte kontingentet for det kommende år.**

1. **Begivenheder i årenes løb:**

**Storebælts-/Lillebæltsløbene** i **2020 og 2021** blev desværre aflyst på grund af COVID-19.

Dette havde helt naturligt en markant indvirkning på klubbens økonomi, da disse normale indtægter udeblev. Dette var bl.a. årsag til udsættelse af køb af cykeltøj, samt forlængelse af førnævnte sponsoraftaler.

De statslige myndigheder satte et relativt stort beløb af til støtte for idrætslivet. DGI og DCU åbnede derfor mulighed for – i to omgange -, at foreninger kunne søge støtte som kompensation for manglende indtægter på grund af aflyste aktiviteter med baggrund i COVID-19.

SCRM fremsendte – med velbegrundet dokumentation – for økonomisk tab af indtægter i begge perioden.

SCRM blev tilgodeset for tab i begge ansøgningsperioder med pæne beløb, som kassereren vil gennemgå under fremlæggelse af det reviderede regnskab.

1. **Klubhus:**

Klubhuset har i de forgangne år gennemgået en del forbedringer, hvor Freddy har malet indvendigt såvel som udvendigt. Der er ryddet op udendørs, og fliser m.v. er blevet renoveret. Det ser godt ud, og halbestyreren, Aage Christensen, Vesthallen har ved flere lejligheder fremhævet den indsats, som klubben har lagt i forskønnelse af omgivelserne.

Bestyrelsen retter en stor tak til de medlemmer, som med energi har deltaget i arbejdet.

Bestyrelsen har bestemt, at klubhuset ikke fremover kan udlejes til ” ikke medlemmer”, men alene til SCRM faste medlemmer.

Det er aftalt, at medlemmer af SCRM kan låne klubhuset vederlagsfrit, og ”aflevere” det i rengjort stand. Såfremt et medlem ikke selv ønsker at forestå rengøring efter brug, vil klubhusudvalget opkræve et gebyr på kr. 250,- for rengøring.

Formand for klubhusudvalget er John Hansen, til hvem man skal rette henvendelse i alle forhold, som vedrører klubhuset.

1. **Kommende arrangementer:**

Klubbens eventmanager, Gert, har allerede konfronteret sin kalender og foreslået et antal spændende aktiviteter:

* Kamstegsstur,
* Tur til Samsø med forslag om Gin-smagning,
* Juni, madpakketur,
* Pølsevogn, på et tidspunkt,
* Kaffe-/kagetur til Tystrup,
* Engang i november, Glögg tur til Tåderup efter aftale med Søren,
* Evt. tur til Hallandsåsen??

Alle events vil blive offentliggjort på kommende klubaftener, samt via SMS, Hjemmesiden og på FB.

**Bestyrelsen henviser opmærksomheden på sæsonstarten søndag den 27. marts.**

1. **Afslutning:**

Jeg vil som afslutning på formandens beretning benytte lejligheden til at takke bestyrelsen for engagement og for det arbejde, som de har lagt i deres hverv til fordel for medlemmerne.

En kæmpe tak til vores altid hurtige, kreative og præcise webmaster, John Offersen, som er aldeles uundværlig.

Ligeledes en stor tak for jeres fremmøde og opbakning ved diverse arrangementer året igennem, her tænker jeg ikke kun på diverse bestyrelsesmøder, men i lige så høj grad på det engagement, som er lagt i vedligeholdelse og forbedring af klubhuset.

Samme tak til de engagerede medlemmer, som trofast møder op til hårdt manuelt arbejde i - og foran klubhuset.

Jeg er nu klar til spørgsmål.

Hermed er min beretning slut, og jeg overlader atter styringen til dirigenten.

*Ib P. Jensen*

*Formand*